浩荡离愁白日斜,
吟鞭东指即天涯。
秋心如海复如潮,惟有秋魂不可招。
漠漠郁金香在臂,亭亭古玉佩当腰。
琼林何不积缗泉?物自低昂人自便。
我与徐公筹到此,朱提山竭亦无权!
谁肯栽培木一章,黄泥亭子白茅堂。
新蒲新柳三年大,便与儿孙作屋梁。
翠微山在柘潭侧,此山有情惨难别。
薜荔风号义士魂,燕支土蚀佳人骨。
著书何似观心贤?不奈巵言夜涌泉。
百卷书成南渡后,先生续集再编年。
我马玄黄盼日曛,关河不窘故将军。
百年心事归平淡,删尽蛾眉惜誓文。
罡风力大簸春魂,虎豹沈沈卧九阍。
终是落花心绪好,平生默感玉皇恩。
一百八下西溪钟,
一十三度溪花红。
少年哀乐过于人,
歌泣无端字字真。
少年击剑更吹箫,
剑气箫心一例消。
天将何福予蛾眉?
生死湖山全盛时。
一十三度溪花红,
一百八下西溪钟。
进退雍容史上难,忽收古泪出长安。
百年綦辙低徊遍,忍作空桑三宿看。
此去东山又北山,镜中强半尚红颜。
白云出处从无例,独往人间竟独还。
浩荡离愁白日斜,吟鞭东指即天涯。
落红不是无情物,化作春泥更护花。
亦曾橐笔侍銮坡,午夜天风伴玉珂。
欲浣春衣仍护惜,乾清门外露痕多。
掌故罗胸是国恩,小胥脱腕万言存。
他年金匮如收采,来叩空山夜雨门。
祖父头衔旧熲光,祠曹我亦试为郎。
君恩够向渔樵说,篆墓何须百字长。
廉锷非关上帝才,百年淬厉电光开。
先生宦后雄谈减,悄向龙泉祝一回。
关于作者